LidanRubinov/Halacha-QA huggingface dataset:
שאלה: נרות חנוכה בבניין עם חצר משותפת: אני גר בגוש של שלשה בנינים שלכל אחד כניסה משלו ולכולם יש חצר משותפת ושני פתחים לחצר שפונים לרה"ר, החלונות בביתי בקומה שלישית לא ניראים כל כך לרה"ר אך אפשר לראותם מהחצר המשותפת וכן מהבניינים הסמוכים, האם מספיק שאני אדליק בביתי ליד הדלת או שאני צריך להדליק גם או רק בפתח הבניין או בפתח החצר המשותפת שיוצאת לרה"ר?
תשובה: תדליק במקום שפונה למגרש של שלושת הבתים המשותפים.
שאלה: בחזקת בשרי במזנון חלבי: אני עושה שירות לאומי בעמותה. העמותה פועלת בעיקרה רק על תרומות. לקראת חנוכה אנו מארגנים אירוע לילדים, ובתחילת האירוע יהיה מזנון שהוא פרווה וחלבי. התרמנו מקייטרינג סלט, פסטלים וסיגרים, כמות מכובדת מאוד. הקיטרינג הוא בשרי, אך מה שביקשנו פרווה, אך זה יהיה בחזקת בשרי. האם מותר להגיש בערב זה את המאכלים האלו? (יש אנשים שכן אוכלים בחזקת בשרי עם חלבי).
תשובה: לכל הדעות, אין צורך להמתין בין חזקת בשרי לחלבי. הבעיה היא רק האכילה ביחד. הגישו כמנה נפרדת בכלים אחרים.
שאלה: להתפלל בקדיש: בהנ"ו לכבוד הרב! רבינו בעל ה"פרי חדש" כתב כי בשעת אמירת הקדיש יש לכוון לקדיש ואפילו להרהר בדברי תורה אסור זה מאד מובן. השאלה - א. אם אני יכול לומר חלק מהתפילות שלא הספקתי לומר, לדוגמא בכל הקדישים שבסוף התפילה - אחרי שיר של יום, אחרי "קוה", אחרי "עלינו לשבח" - ואני נמצא ב"ובא לציון", האם אני יכול להמשיך וכשיש עניית אמן לענות ושוב להמשיך? ב. על הצד שכן, האם זה רק כשבלעדי יש עשרה עונים לקדיש או שמא צריך שיהיו עשרה שמכוונים לקדיש? ג. האם זה נכון גם לגבי החצי הראשון של הקדיש או ששם בכל אופן אין לומר קטעי תפילה? ד. אם אני נמצא בפסוקד"ז, יוצר, שמע וכדו, מה הדין בעניין הנ"ל? סליחה על האריכות, וברכה רבה!
תשובה: כיון שאין להרהר בזמן הקדיש פשיטא שאין להמשיך את התפילה בזמן הקדיש וזה מהדברים הצריכים חיזוק. בענין עניית קדיש באמצע התפילה יש דעות שונות. נביא כאן שתיים מהם: 1. אשכנזים: פסוקי דזמרא עונה אמן הראשון של הקדיש, "אמן יהא שמיה רבא מברך לעלם ולעלמי עלמיא" ללא יתברך  מ"ב נו טו  סו יז  ואמן על דאמירן בעלמא  הליכות שלמה ו יא  בקריאת שמע רק אמן יהא שמיה רבא, בפסוק שמע, ברוך שם ובין ה' אלוקיכם לאמת לא מפסיק. 2. ספרדים: פסוקי דזמרא עונה על 5 אמן ראשונים של הקדיש (מה שקוראים חצי קדיש) ואמן יהא שמיה רבא יאמר עד דאמירן בעלמא. בברכות קריאת שמע יענה כנ"ל ואמן יהא שמיה רבא י"א שיענה כנ"ל  בא"ח ויגש ט כה"ח סו יז  וי"א רק עד המילה יתברך  פשט השו"ע סו ג  יבי"א ו ח  יחוו"ד ה י  וכנ"ל בפסוק שמע, ברוך שם ובין ה' אלוקיכם לאמת לא מפסיק.
שאלה: דיני בשולי עובד זר: מה דין בשולי עובד זר לזקן מוגבל בדברים ששיך בהם בשולי עכו"ם? מה דין הכלים בהם בשל ומה דינם אם בשל לעצמו? מה דין הכלים שבשל בהם בשבת?
תשובה: וברכת ד' יש להדליק את האש על ידי יהודי. אם אין אפשרות שיהודי ידליק תמיד את האש. אפשר בשעת הדחק להדליק נר נשמה שבועי שממנו הגוי ידליק את הגז. כלים שבשל בהם הגוי מחלוקת בהלכה האם הם נאסרו. במקרה של עובד זר אפשר להקל ולא לאסור את הכלים. אם גוי בשל לעצמו בשבת לא נאסרו הכלים. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: המחלוקת בין יהושע ועתניאל: לכבוד הרב מרדכי הוכמן, בהמשך למאמר שפרסמת אתמול באתר בשם "יהודה יעלה", אבקש להבין הבאים : האם יהושע לא היה נביא, האם הוא לא הוסמך ע"י משה, האם הוא לא היה גדול הדור בזמנו והמנהיג שנבחר ע"י הקב"ה באופן מוחשי וישיר? אם כן מיהוא זה עתניאל שמעז לערער על מנהיגותו על דרכו וכו, אמנם יש שבעים פנים לתורה אך לעניות דעתי מנהיג כמו יהושע הכל אמור להיות גלוי לפניו. לא רק זאת אלא שהוא משווה את יהושע למת ול-גוי, על אף שחולק עליו, ולמותר לציין שרוב חכמי ישראל עם יהושע, למה בכלל מציינים אותו, ו או מתייחסים אליו, האם זה לא קורח? האם דנן הוא לא עובר על דברי תורה. האם מתי שנוח לנו אנו משתמשים באצטלא של שבעים פנים לתורה ו או מחלוקת לשם שמיים? אודה לתשובת הרב
תשובה: יהושע היה נביא וגדול הדור באותה העת. גם עתניאל היה נביא והוא היה השופט שקם אחרי יהושע. המחלוקת שבין יהושע לבין עתניאל היא מחלוקת לשם שמים ושורשה עוד בימי משה רבנו. מדובר במחלוקת שבין שבעים הזקנים לבין שני הזקנים אלדד ומידד וכפי שמבואר במאמר "ברור ההורות על אלדד ומידד". הנביאים, יהושע ועתניאל, הם אנשים רוחניים גדולים שמסוגלים להכיל את המורכבות שבמחלוקת לשם שמים. אולם תלמידיהם מתקשים בכך. לתלמידים הקטנים, קל להזדהות עם מסר ברור שמכיל "אמת אחת ברורה"  שמי שאינו מתאים לה   נחשב מבחינתם ל"מת" או ל"גוי". בתנ"ך נאמר (שמואל ב יד, יד): "ולא ישא א-להים נפש וחשב מחשבות לבלתי ידח ממנו נדח". הקב"ה לא רוצה שאנשים יהיו נידחים ממנו. הן אם מדובר במי שרצח את אחיו כפשוטו (כמו באותה פרשיה בתנ"ך)  והן אם מדובר באדם שמשתדל שכל מעשיו יהיו לשם שמים, אלא שמשום מה הוא "כמעט ממית" את אחיו שאינם כמוהו, ומתייחס אליהם כמו אל "מתים". הספר שעתניאל כתב, ושהייתה בו ביקורת כלפי יהושע, קיבץ סביבו גם את התלמידים הקטנים האלו  ועזר להם לרכז את כוחותיהם למטרה החשובה של הקמת בסיס תורני איתן באותה התקופה. הביקורת שיש בספר הזה כלפי יהושע, לא הרתיעה את יהושע אלא שימחה אותו. בתנ"ך נאמר (משלי יג, כד): "ואהבו שחרו מוסר"  וגדולי ישראל במשך הדורות היו מזמינים מגידים ומוכיחים לביתם  כדי שיוכיחו אותם על פניהם, וכדי שלא ינוחו על זרי הדפנה. אף כאן, האמת יוצאת דווקא מבין השלוב והשיתוף של מדת הדין שמשדר עתניאל - לבין מידת הרחמים שמשדר יהושע. בכבוד רב הרב מרדכי הוכמן
שאלה: מרצה - מקצוע האסור לנשים : האם מותר לאישה מאד צנועה לעבוד כמרצה באוניברסיטה, לקהל גברים ונשים? השאלה נשאלה בהמשך לשאלה "קידוש בשבת לכל אחד?"
תשובה: זה לא הידור, אבל אני חושב שאם היא מופיעה בלבוש צנוע מותר.
שאלה: הכשרת כלים ששימשו לבשר וחלב: אני רוצה להכשיר את המטבח שלי ב"ה. ושאלתי היא לגבי סירים ששמשו גם לבשר וחלב ואפילו בשר לא כשר, האם יש אפשרות להכשיר?
תשובה: ב"ה לך. מאוד שמחתי לשמוע על הרצון הנפלא שלך להכשיר את המטבח. אין ספק שזהו צעד מאוד מאוד חשוב, ואשמח לעזור לך בו ובכל דבר שתרצי. לפי ההלכה, סירים שהשתמשו בהם בבישול (דבר נוזלי או על ידי מים) אפשר להכשיר אותם בלי בעיה. הדרך הפשוטה היא לנקות את הסיר היטב, ואז לחכות עד יום שלם (24 שעות) בלי להשתמש בכלי כלל, ולאחר מכן להכניס אותו לכלי גדול יותר עם מים רותחים. יש גם אפשרות להמתין עם הסיר לערב פסח, אז יש במקומות רבים הכשרת כלים, ואז תוכלי לצרף את הסירים להכשרות אלו, ואז גם תקבלי הדרכה מה בדיוק לעשות. דבר נוסף שאת יכולה זה לפנות לארגון חב"ד והם מפעילים ארגן ארצי של הכשרת מטבחים, והם יוכלו לעזור לך להכשיר את כל המטבח במידה ויש צורך. אפשרות נוספת היא שתכתבי לי את מקום המגורים שלך, ואני אשלח מישהו שיעזור לך להכשיר. הכדור בידיים שלך, ואת מוזמנת לחזור אלי בזריזות לאימייל שלי, ואשמח לעזור. הרב יצחק גרינבלט zahig1 gmail.com
שאלה: אפייה בתנור ע"י שעון שבת: לכבוד הרב, האם מותר לאפות בתנור לפני כניסת שבת ולהמשיך את התהליך ע"י שעון שבת?
תשובה: אם תהליך הבישול כבר התחיל ביום שישי, והמינימום כבר נאפה, מותר להמשיך. אם המאכל הוא לצורך סעודת היום, מותר לשים אפילו מאכל שלא התחיל להאפות.
שאלה: לשאול חברה על שאלות במבחן: לכבוד הרב, האם אני יכולה לשאול חברה על שאלות שהיו במבחן שנערך כשלא הייתי בביה"ס וע"י זה לדעת על מה להתכונן? זה מותר מבחינה הלכתית?
תשובה: זה חוסר ישרות לעשות כך. את צריכה לבוא אל המבחן עם החומר שלמדת כל השנה ואיתו לגשת למבחן, ולא לדעת את התשובות מראש.
שאלה: הוספת שם נוסף לשם טובה: איזה שם טוב יותר להוסיף לשם טובה: הילה, אגם או אוריאן (לבת)?
תשובה: הילה.
שאלה: חילוני לקדיש ושאר דברים שבקדושה: האם יש הבדל בצירוף חילוני בין קדיש לבין תפילה (שמונה עשרה)? השאלה נשאלה בהמשך לשאלה "השלמת מניין על ידי חילוני"
תשובה: אין הבדל.
שאלה: פלאפון בשבת ו"בשבע": א. האם מותר לטלטל את הפלאפון לבית אחר בליל שבת, כדי שישמש שם כשעון מעורר למחרת בבוקר? ב. האם מותר לקרוא את עיתון בשבע (לא את הדברי תורה) בשירותים, והאם בכלל מותר להכניסו לשירותים? (או כל ספר חול שיש בו מדי פעם פסוק) השאלה נשאלה בהמשך לשאלה "מכשיר סלולרי בשבת כשעון"
תשובה: א. יש בזה איסור מדרבנן של כלי שמלאכתו לאיסור לכן לא נכון להתיר לטלטל את הפלאפון בשבת. ב. אם זה עיתונים ללא דברי תורה, אלא מדובר על מאמרים בנושאים מדינים או נושאי חול אחרים, מותר ואין בכך בעיה כי זה לא דברים שבקדושה.
שאלה: הימנעות מלהתגייס לצבא מטעמי דת: המצב שלי די מסובך. לא התייצבתי במועד הגיוס שלי ולא עליתי על מדים שכן התחלתי בתהליכי חזרה בתשובה. התחלתי ללכת לשיעורי תורה פעמים בשבוע, אני שומרת שבת והולכת לבית כנסת כל יום שישי. אני לא רוצה ללכת לצבא שכן אני פוחדת שזה יפגע בחזרה בתשובה שלי אבל המצב שלי מול הצבא מאוד מסובך אני נחשבת לעריקה ואם יתפסו אותי אני יכולה להישלח לכלא. מה עלי לעשות?
תשובה: ב"ה לך. מאוד שמחתי לשמוע שאת רוצה להתקדם רוחנית, ולעבור ממש תהליך של חזרה בתשובה. זה ממש נפלא, והינני לברך אותך שתזכי להצליח בתהליך הנפלא הזה, ותזכי תמיד לאור של שמחה ולאור של קדושה ולקשר נפלא עם אבינו שבשמים. באופן המעשי, את צריכה לפנות ישירות אל הרבנות הצבאית ולשאול אותם מה לעשות, הם יודעים ויש להם נסיון בתחומים האלו. אל תוותרי ובעזרת ה' עוד תצליחי להתעלות ולהתקדם, והכל יבוא על מקומו ב הרב יצחק גרינבלט zahig1 gmail com
שאלה: לקנות ציצית מכספי מעשר: האם אני יכול לקנות מאברך בישיבה ציצית מכספי המעשר??
תשובה: אי אפשר לקנות ציצית, שהיא מצווה שצריך לעשותה, מכספי מעשר.
שאלה: מזלג שנגע בשניצל ובגזר: מזלג שנגע בשניצל בשרי - שניהם בחום שאפשר לאכול - נגע בגזר שנמצא בסיר פרווה, גם הגזר בחום שמתאים לאכילה. מה דין הכלים והמאכל? בסיר זה בישלתי לאחר שבוע חלב. האם טרף?
תשובה: את הגזר יש לאכול רק בארוחה בשרית, שמא יש עליו חתיכות מהשניצל. הכלים נשארו פרווה ולאחר שבישלת בסיר חלב הרי שהוא נחשב חלבי.
שאלה: כתובה שחתימת העדים דהתה: חתימת העדים על הכתובה שלנו דהתה עם השנים. האם צריך להחתים את העדים המקוריים או האם אפשר אחרים? כמו כן, האם מספיק העובדה שיש עותק בארכיון הרבנות או שמא צריך כתובה עם חתימות גם בבית? השאלה נשאלה בהמשך לשאלה "כתובה שנמחקה"
תשובה: אם הכתב לא דהה לגמרי, ועושים רק חיזוק של הכתב, אין שום בעיה שמישהו יחזק את הכתב, כל אחד. אך אם הכתב כל כך דהה עד שאי אפשר לקרוא את מה שכתוב בה, צריך לחתום עליה מחדש, או העדים המקוריים או אנשים אחרים, אם הם יודעים מה כתוב בכתובה. זה אותו דין כמו הדין של כתובה שנאבדה. אם יש עותק ברבנות, מספיק לצלם את העותק הזה. בדיוק בשביל זה עותק. בעיקרון הכתובה לא צריכה להיות בבית ואפשר לשים אותה בכספת וכדו'. לדעתי, היום אפשר להסתפק אפילו בכתובה שנמצאת ברבנות בלבד ולא צריך יותר מזה.
שאלה: קדיש של סיום מסכת: האם את הקדיש המיוחד הנאמר בסיום מסכת יש חשיבות שדווקא מסיים המסכת יאמר או ניתן לסיים את שאר החלקים והאבלים יאמרו את הקדיש?
תשובה: צריך שדווקא זה שמסיים יאמר.
שאלה: פרסומי ניסא בבית הכנסת: בילקוט יוסף קיצור שולחן ערוך חלק ב עמוד שנח (358) הלכות חנוכה הלכה ז כתב הרב ש"מי שהדליק בביתו בלילה הראשון ובירך את כל הברכות, לרבות שהחיינו, ובא להדליק בבית חבירו, פשוט שחוזר ומברך גם שהחיינו". ובהלכה יג בעמוד הבא כתב: ש"אין מברכים בבית הכנסת על הדלקת נרות חנוכה, אלא בעשרה, כי פרסומי ניסא לא שייך בפחות מעשרה" ואם אדם הדליק בביתו ובירך את כל הברכות ויש לו חבר שנמצא בבית הכנסת ורוצה להדליק לו את הנרות ולברך את כל הברכות כמו שנאמר בהלכה הראשונה, רק שכאן זה בבית הכנסת?! מה שונה בית הכנסת מביתו של החבר?
תשובה: הדלקה בבית הכנסת אינה מעיקר הדין ולא יוצאים בה ידי חובת הדלקה בבית. עיקר התקנה להדליק בבית הכנסת הוא משום פרסומי ניסא, וזה מתקיים דוקא בעשרה.
שאלה: הטבלת מסננת לאורז: האם צריך להטביל מסננת דקה ממתכת של אורז?
תשובה: כלי מתכת המשמש להכנת אוכל חייב טבילה.
שאלה: איסור נגיעה ביד תותבת של אשה: האם יש בעיית נגיעה ביד תותבת של מישהי? אני לא מנסה לזלזל אלא שואל מתוך סקרנות ועניין רציניים. מצד אחד היד התותבת אינה גופה של האישה. מצד שני הוא מסמל איבר שלה, והיד התותבת מחוברת ישירות לגוף והוא נועד למלא פונקציה של איבר. מראש,
תשובה: אני חושב שלא.
שאלה: הצטרפות לישיבה: אני בן 18 חוזר בתשובה. התחזקתי במיוחד בנושא שמירת מצוות, בעיקר שמירת שבת ותפילות. השאלה שלי היא אם בשלב מוקדם זה כדאי להצטרף לישיבה? אני מעוניין להתחזק יותר וללמוד תורה, הלכות וכו. אם אני הולך לישיבה אני הייתי רוצה ללכת לישיבה שהלימודים בה היא לא כל היום, אלא עד אחר הצהריים כדי שאני אוכל להיות פנוי לעיסוקים שלי (אימונים, עבודה). האם קיים דבר כזה? יש ישיבות מהסוג הזה שהיית ממליץ עליהן?
תשובה: קראתי את מכתבך שבו קיצרת מאוד בלכתוב על עצמך ובחרת להישאר בעילום שם וחבל. אנו באתר מנסים לעזור לאנשים בכל מה שאנו יכולים, ואין סיבה לא להזדהות, אחים אנחנו, אחים שמשתדלים לעזור אחד לשני. יש ישיבה מאוד חמודה שנראה לי שיכולה מאוד להתאים לך, ותוכל להרגיש בה טוב ולהתקדם על ידה מאוד מאוד. הישיבה מיועדת לחוזרים בתשובה, ולכן הלימוד יכול להתאים לך. צור קשר עוד היום עם הרב גואטה וקבע איתו פגישה, לדבר אתו והוא ישמח מאוד לעזור לך. המספר שלו הוא 0543331334. הישיבה שלו בבית שמש ויש בה פנימיה למי שרוצה. אנא חזור אלי ועדכן אותי מה הסתדר, כי יש לי עוד רעיונות רבים כיצד לעזור לך. הרב יצחק גרינבלט zahig1 gmail.com
שאלה: העמדה לדין של רבנים: איך להתייחס לכוונה להעמיד לדין את הרב שמואל אליהו, על קריאתו שלא להשכיר דירות לערבים?
תשובה: אין ספק שיש פה מגמה של אפליה. אומרים שיש במדינה חופש ביטוי, אני חושש מאוד שאין פה חופש ביטוי, אלא הפקרות ביטוי. להגיד שרב הוא מסית, קשה לי לקבל הנחת יסוד כזאת. הרבנים בדרך כלל עוסקים בטיפוח אהבת הבריות. ובדרך כלל, לכל אדם ישר היהדות מושיטה את ידה. אין לי ספק שמה שהרב שמואל אליהו אמר זה דעת תורה ולא דעות כאלה ואחרות. אם מונעים מרבנים להביע דעת תורה, זה מזכיר לי את השיטות הבולשיקיות שהיו ברוסיה הסובייטית. אז אין פה חופש דעות, אין פה דמוקרטיה. אם מישהו חושב להעמיד לדין רב שאומר את דעת התורה על פי הבנתו, גם אם יש רבנים שחולקים עליו, זה סותר את דיני התורה ולמיטב הבנתי גם את חוקי הדמוקרטיה. לא יתכן לומר לרב שמדריך ציבור לא לומר את דעתו בנושאים מסויימים. רב הוא לא אדם פוליטי, רב הוא המביא את פסק התורה, וכמו שלא יגידו לרב לא לומר שאסור לנסוע בשבת כי החוק אומר שכן צריך ליסוע. אין ספק שרב צריך לומר מהי דעת התורה גם אם החוק הטורקי או הבריטי קובע אחרת. להעמיד אותו לדין על דבר כזה זה נוגד את התורה, וגם את הדמוקרטיה וזכות השוויון.
שאלה: הוצאת תקע בשבת: אני ספרדי ורציתי לשאול האם לפי הילקוט יוסף מותר להוציא לנתק מכשיר חשמלי (שאינו פועל) מהשקע בשבת? לדוגמא: שכחתי בטעות את המנורת לילה שלי מחוברת לשקע ליד המיטה וזה לא נוח לישון במיטה כאשר המנורה מחוברת לשקע, האם מותר לנתק?
תשובה: אינני בקי בילקוט יוסף אבל שמעתי מהרב מרדכי אליהו זצ"ל שאסר את מה ששאלת.
שאלה: המלצה על מוצר באינטרנט: אדם שכותב המלצה על מוצר מסויים באינטרנט ומקבל סכום מסוים מהמוכר על כל קניה שהתבצעה בעקבות המלצתו. ההמלצה אינה באתר שלו אלא בכל אתר אפשרי במקום שכותבים מביעים דעתם. האם תהיה בעיה אם ירכשו את המוצר בשבת? הרי הוא אינו שולט על האתרים הרבים הוא רק מתווך ממליץ.
תשובה: מכיוון שאין לאדם דרך לדעת האם זה נעשה בשבת או לא, וגם האיסור שנעשה פה של מקח וממכר הוא רק מדרבנן, אחרי שבת לכל השיטות יהיה מותר להשתמש בכסף שהאדם הרוויח כתוצאה מהמלצתו.
שאלה: פיוטים בימים נוראים: לרב. האם בענין הפיוטים בראש השנה, יש לומר אותם אחרי נשמת או שיש לומר אותם בסוף התפילה משום הפסק?
תשובה: עדיף בסוף התפילה משום הפסק.
שאלה: עצי פרי הפזורים בעיר: כשיש עצי פרי נטועים ברחבי העיר. האם מותר לקטוף מהם מבלי לשאול את האחראי על גינון העירוני? ומי שקטף ללא בקשת אישור ממנו האם נחשב לגזל?
תשובה: אם הפירות נשארים על העצים ונרקבים עליהם, יש להניח שהעירייה מפקירה אותם ומותר לקוטפם, אך צריך לשים לב לא להזיק לעץ בעת הקטיף. במידה ומישהו מטעם העירייה קוטף את הפירות, כמובן שאין לקוטפם ללא רשות. הרב מיכאל יומטוביאן
שאלה: עילה לתביעה ע"פ דין תורה: לכבוד הרב, גוף מסוים מוכר ומסודר התחייב בע"פ לפני 10 משפחות שעד תאריך מסוים הוא יסיים לבנות 10 קרוואנים למשפחות. בתאריך שנאמר הם לא סיימו והעבודה נמשכה עוד מעל ל-3 חודשים. בינתיים כל אחת מהמש נאלצו להסתדר בצורות שונות לתקופה הזאת בלית ברירה כי החוזי שכירות נחתמו עד לתאריך המדובר (אצל ההורים, השכרת דירה נוספת ועוד.) השאלה אם הבטחה בע"פ נחשבת מבחינת דין תורה להתחייבות ויש עניין לתבוע פיצויים על עוגמת נפש ונזקים שונים? וישר כוח
תשובה: אין די בהבטחה או סיכום שנעשו ללא קנין בכדי לגרום להתחייבות וממילא לתביעה אודות הסיכום שנעשה. הדבר מפורש במסכת בבא מציעא דף מט ע"א ובשו"ע סימן קפט, ובסימן רד סעיפים ז,ח. מבואר שיש יכולת לחזור מסיכום או הבטחה שנעשו ללא קנין, אמנם נאמר שבאופן שהסיכום היה אודות סכום מועט לא ראוי לחזור והחוזר אין רוח חכמים נוחה ממנו, והוא ממחוסרי אמנה, אך אין בזה התחייבות ויכולת תביעה. בחזרה מסיכום אודות סכום רב אין אפילו משום מחוסרי אמנה, כיון שהאדם לא סומך דעתו על ההבטחה עד שיעשה הענין בקנין. בנדון שהעלת אודות גמר הבניה בזמן, נראה שהוא דומה לסיכום על סכום רב, כך שלא יהיה בו אפילו משום מחוזרי אמנה, אך צריך לברר עוד פרטים בכדי לקבוע זאת. אם נעשה קנין, או אם הבניה מתבצעת על שטח פרטי של אדם (שבכגון זאת תחילת העבודה עולה לקנין) יש התחייבות לגמור הבניה בזמן, ואזי יתכן ששייך תביעה מצד דיני גרמי על ההוצאות שנגרמו כתוצאה מאיחור הבניה.
שאלה: החלטה לחתונה: אני נפגשת עם בחור כבר זמן רב בכללית אני מרגישה ממש טוב לגבי הפגישות שלנו. יש בו הרבה דברים שאני רוצה שיהיה בבעלי,יש לו מידות טובות, ואני ממש מעריכה אותו על כך. אבל יש משהו אחד שמאוד מפריע לי ונראה לי הוא מאוד עקרוני וחשוב שאני לא יודעת מה להחליט לגביו: אני, שמה בראש סדר העדיפויות שלי את הבית. הבית הוא במרכז וכל השאר חשוב אך הבית קודם לכל. ובזוגיות מאוד חשוב לי שהבעל יהיה איתי שותף!! חשוב לי שהבעל יהיה איתי ועם הילדים ולא יגיע בלילות מאוחר והזמן היחיד הנותר למשפחה יהיה רק בשבת. אצלו, וודאי הבית חשוב אך יש דברים יותר חשובים כמו לתרום לכלל כולו. הוא טוען שהרבה פעמים חסד תורם לבית. גם בעתיד הוא מתכנן לקחת עבודה הקשורה בחסד. אני מסכימה איתו שחסד תורם לבית, מסכימה איתו שחסד הוא מאוד חשוב, אך אני מפחדת שהחסד יהיה על חשבון הבית. אני מעריכה גם את הרצון שלו לתרום לכלל אך מאוד קשה לי עם זה שאני רוצה שהבית יהיה בראש מעייניו הבנו ששנינו שונים בעיקרון זה ואף אחד לא יתפשר על העיקרון שלו. הוא טוען שניתן להסתדר עם זה ואפשר לאזן אחד את השני. אך אני מאוד מפחדת מכך. מפחדת שדבר זה יוביל לפיצוץ בינינו מכיוון שלי יהיה קשה שהוא יוצא מהבית, והוא לא איתי, והוא לא עוזר לי וכדו ומצד שני גם יביא אותי לתסכול שאני לא נותנת לו לעשות מה שהוא רוצה, ואותו זה יכול לתסכל שאני לא מרוצה מכך. אני גם לא רוצה להפוך להיות שוטרת ולבדוק כל פעם אם זה מפריע למשפחה או לא. ולהיות זו שאחראית על כך. זה לא שחסד לא חשוב לי. אני יודעת שזהו דבר מאוד חשוב!! אך אני נותנת קודם כל סדר עדיפות לבית ולאחר מכן לחסד. אני מפחדת שהוא יהיה "איש של חוץ" ופחות של בית למרות שהוא מאוד משפחתי ומאוד חשוב לו המשפחה האישית שלו. הייתי רוצה לדעת אם ההרגשה שלי היא הגיונית ובגללו כדאי להפסיק את הקשר? אשמח לשמוע תשובתך.
תשובה: נראה לי שתוכלו להסתדר. ההבדלים בניכם הינם הבדלים כמותיים ולא ערכיים מוחלטים. גם את וגם הוא מעריכים את הערכים שיש בשני. על השוני שאת מזהה בין המבט שלך והמבט שלו ניתן לומר שזיהית דבר שאצל חלק מהבתים יש. האישה היא ביתית יותר מהאיש. תצטרכו ללמוד שהדברים לא מתנהלים על פי פה אחד או מתוך לחצים. דברים מוחלטים ביחד. תוכלו לקבוע מעטפות זמן לבית וכד'. בכל זיווג שתמצאי יהיו דברים שבהם יהיו שינויים. טוב שהשוני ביניכם הוא על מידת המסירות לשני ערכים טובים ומצויינים.
שאלה: שבת חתן- גרוש ורווקה: אני רווקה הנישאת לגרוש ללא ילדים (שנינו ספרדים). האם עלינו לעשות שבת חתן? בנוסף, האם לאחר הטבילה במקווה אסור לי לראות את בן זוגי עד ליום החתונה? ב ובכבוד רב
תשובה: יש לעשות שבת חתן בזכותך. ראוי מאוד שלא להיפגש עם החתן עד שעת הקידושין והחופה. תזכו למזל טוב וברכת ד'.
שאלה: כיצד להגעיל את הכלים: מקרב לב לכבוד הרב על תשובתו המהירה. אודה מאוד על ברור נוסף. האם הגעלת כלים הכוונה כפי שאנו נוהגים בפסח? השאלה נשאלה בהמשך לשאלה "כשרות סט כלים לאחר 20 שנה"
תשובה: כן, אך אם המדובר בכלי חרסינה לעשות זאת ג' פעמים ולא לשטוף מיד בצוננים אלא לאחר זמן.
שאלה: משפט תמר על ידי יהודה ויצחק: לכם פעם שמעתי שבמשפט שנעשה על ידי יהודה לתמר ישב גם יצחק אבינו. האם יש מקור לכך, ואם כן, היכן?
תשובה: ראה מדרש רבה פרשת משפטים ל, יט.
שאלה: לאחר "עד 120": מהו המקור לברכה המקובלת עד 120, ומניין הגיעה התפיסה המקובלת בפי ההמון שחיים רק עד גיל זה?
תשובה: בפרשת בראשית (פרק ו, פסוק ג) לפני המבול כתוב: "... והיו ימיו מאה ועשרים שנה". יש פרשנים שהסבירו את הפסוק, שחיי האדם הוגבלו ל-120 שנה (חזקוני והנצי"ב בהעמק דבר). כמו כן, ישנם אישים חשובים בעם ישראל שחיו מאה ועשרים שנה, כמו: משה רבינו, רבן יוחנן בן זכאי ורבי עקיבא.
שאלה: טבילת כלים בדלי עם מי גשם: לצערי הרבה מהכלים שלי נוצרו בחו"ל בעיקר מסין. המשפחה שלי חילונית ואני ב"ה מתחזק. האם אפשר שיורד גשם נגיד לקחת דלי או משהו עד שיתמלא ממי גשם ואז לטבול בו את הכלים זה נחשב לטבילת כלים? כי זה בעיה לטבול אותם במקווה לא בטוח שההורים שלי יסכימו. ועוד שאלה, אם אני קונה כלים נגיד משופרסל צריכים טבילה או לא?
תשובה: ב"ה לך. קראתי את מכתבך ומאוד הבנתי אותך. זכית לעבור שינוי בחיים, זכית להתקדם, זכית לגלות עולם טוב יותר, עולם קדוש יותר, וההורים שלך נשארו מאחור, לא כל כך מבינים את העולם שלך, לא כל כך מבינים מה אתה רוצה ולמה, ואולי אפילו מה רע במה שהם עושים ובמקום שבו הם נמצאים. לא תמיד קל להורים להשתנות, לא תמיד קל להבין שאתה לא עושה ר. אבל חשוב מאוד לא להתייאש. חשוב מאוד שאת הצעד שאתה עשית אתה תמשיך ושתעשה זאת לא מתוך התנגדות של ההורים ונסיון להסתיר מהם, אלא מתוך הבנה והערכה הדדית. כן אתה מסוגל להגיע לרמה כזו שהם יבינו אותך ושהם יעריכו את הדרך שלך. בשביל לזכות בהסכמה של אחרים חשוב מאוד כמה דברים: א. התמדה ורצינות. רעיונות רבים עולים לאנשים, רעיונות שפעמים רבות עולים בגלל התרגשות וכדומה. במצב זה חשוב מאוד לעבוד על התמדה דבר שישדר רצינות ויזכה בהערכה בעיני הרואים. ב. שמחה. שמחה משדרת טוב, ולכן אם האדם שחוזר בתשובה מפסיק להיות שמח (אפילו בעיני אחרים) זה גורם לאנשים לחשוב שחבל שהוא חזר בתשובה, שהרי קודם לכן היה הרבה יותר טוב. אך אם האדם חוזר בתשובה ונהיה נעים הליכות לסביבה, רגוע ושמח, כום רואים את המשמעות של החזרה בתשובה שלו ושמחים יחד איתו, ובכל מפגש איתו מתעורר הרצון שלו להמשיך ללמוד, להמשיך ולהתקדם. ג. פתיחות - חשוב מאוד לא להסתיר את האמת שלנו, אלא לומר אותה בעדינות ויחד עם זה באופן מוחלט, מתוך בטחון עצמי שזו הדרך שלנו, שרק בה יהיה לנו טוב. ד. חיזוק הקשר עם ההורים, וביטוי חולשה שלך. פעמים רבות אנו מנסים להציג גבורה, אך זה רק פוגע בנו. חשוב שנדע שההורים שלנו רוצים שיהיה לנו טוב, ובשלב מסוים כשהם יראו כמה קשה לנו הם יבואו לקראתך. אל תנסה לעשות מעבר לגב שלהם, אלא תדבר איתם, וגם אם זה לא עוזר, נסה שוב ושוב וסופו של דבר זה יצליח בעזרת ה'. אי אפשר להטביל בדלי, אבל אפשר להגיע למצב שההורים לא יתנגדו לשימש במקוה ולטהר את כל הכלים. אשמח להיות בקשר ולעזור לך עוד בכל מה שאוכל. הרב יצחק גרינבלט zahig1 gmail.com
שאלה: החזרי נסיעות ברכבת: אני עובדת כמורה וצריכה לדווח על נסיעות. הת הוא על פי תחבורה ציבורית. אני מגיעה ברכב פרטי. למקום העבודה אני יכולה לנסוע או ב3 אוטובוסים או 2 אוטובוסים ורכבת וזה ייקח לי בערך אותו זמן. ההחזר על הרכבת הוא הרבה יותר גבוה. האם מותר לי לדווח על פי הרכבת כדי לקבל החזר שדומה יותר להוצאות האמיתיות (עם הרכב) או שאני צריכה לדווח על הנמוך ביותר?
תשובה: אם המעביד מודע לכך שיש לך שתי אפשרויות לנסוע בתחבורה ציבורית, אחת על ידי 3 אוטובוסים ושניה על ידי 2 אוטובוסים ורכבת, ולא אכפת לו באיזה מהם תבחרי למרות שמודע לכך שאת יכולה לבחור באפשרות הראשונה שתוזיל לו את העלויות, אז מותר. לכן, הכי טוב לברר זאת אצל המעביד, ואם יאמר שבאמת את רשאית ליסוע ברכבת אף על גב שמייקר את הנסיעה, את רשאית לבקש החזר על העלות של הרכבת. הרב ניר אביב
שאלה: דוד שמש - סולארי בשבת: האם מותר להשתמש במים שהתחממו ע"י דוד סולארי בשבת? האם זה כמו דוד שמש וכשם שבדוד שמש מותר לרחוץ פניו ידיו ורגליו גם בסולארי מותר או שזה יותר חמור? הגדרת דוד סולארי מתוך האינטרנט: "דוד זה שונה מאוד מדוד שמש רגיל, הדוד מורכב משני דוודים, בתוך הדוד ישנה ספירלה או דוד קטן (בייבי) נוסף והמים החמים מהמערכת הסולארית נכנסים אל הספירלה, מחממים את מי הצריכה בדוד החיצוני וכך מקבלים מים חמים לצריכה".
תשובה: נראה לי שאותו הדין מתאים לשניהם.
שאלה: מעשר כספים לקניית דירה: האם אפשר להשתמש בכספי מעשר עבור עזרה חלקית בקנית דירה לבתי המתגוררת עם בעלה וילדתה אצל ההורים?
תשובה: האם הם נחשבים עניים?
שאלה: קבלת שכר דרך המעסיק או באופן פרטי: אני עובדת בהוראה דרך חברה שמספקת לי תלמידים, על כל תלמיד אני מקבלת סכום מסויים לשעת שיעור. בשנה שעברה לימדתי תלמיד ולאחר שהושגו מטרות ההוראה הוא סיים את הלימוד אצלי. אתמול אימו התקשרה אליי (לא דרך החברה) וביקשה שאלמד גם את ביתה. משתלם לי יותר ללמד אותה באופן פרטי מבחינה כספית וכנראה שזה ישתלם גם לאמא. האם אני מחוייבת לעשות זאת דרך החברה משום שבזכותם אני מכירה את האמא או שאינני מחוייבת משום שמדובר על תלמידה שהחברה לא תיווכה בינינו בהווה אלא זה תוצאה של תיווך שנעשה בעבר?
תשובה: אומנם את רשאית לעשות זאת בעצמך אך גם לחברה מגיע ת מסוים כי היא היתה הגורם שבאמצעותו הכרת את האחות.
שאלה: לשמוע שירים ביוטיוב: הרב! האם מותר לשמוע ולצפות בשירים וסרטונים באתר יוטיוב?
תשובה: למיטב ידיעתי הואיל והאתר פועל נגד הכנסת דברים האסורים ע"פ חוק זכויות יוצרים, הסרטונים הנמצאים שם הם בחזקת כשרים וא"כ מותר, אלא אם רואים סרטון שרגליים לדבר שלא נכנס בהיתר כגון אלבום שיצא לאור לאחרונה. כמובן, יש לשמוע דברים שאינם מפחיתים מיראת שמים ואין בהם בעיות צניעות, אלימות וכד'.
שאלה: שעות עבודה באולפנה: כבוד הרב, אני מורה באלפנת בנ"ע. מדי שנה אנחנו מגיעות בבוקר כעשרים דקות לפני השיעור הראשון, כדי להתפלל עם הבנות. על זמן זה איננו מתוגמלות ממשרד החינוך או כל מעסיק אחר. השנה,החליט ראש האולפנה כי 2 השיעורים הראשונים קצרים מדי, כלומר: כל שיעור אמור להיות עפ"י משרד החינוך 45 דקות ובפועל בבוקר בגלל התפילה השיעור היה מתקצר בכעשר דקות. השנה המנהל החליט כי זהו גזל וכי יש להוסיף עשר דקות למערכת, כתוצאה מכך אנו בעצם תורמות מזמננו עוד עשר דקות ללא כל גמול, חצי שעה.כל בוקר. שאלתי היא, האם המנהל צודק בכך שזהו גזל? הרי אמנם השיעור קצר בעשר דקות אך אנחנו גם מתחילות ללא כל תמורה מוקדם יותר? אמנם, נראה כי אלו רק עשר דקות אך בפועל, עשר דקות בסוף היום גורמות לנו המורות האמהות לילדים קטנים עיכוב וקושי גדול בהוצאתם בזמן מן המסגרות. לכבוד הרב
תשובה: אולי יש למנהל בעיה עם משרד החינוך שאינו מכיר בתרומתכן לתפילה ומבחינת המשרד זהו גזל. נסו לשכנע את המנהל בצדקת טענתכן. אם לא, תלכו לדין תורה או לבוררות מוסכמת.
שאלה: על מה מברכים עשבי בשמים: : על איזה צמחים אפשר לברך בורא עשבי בשמים? בבקשה תנו לי רשימה קצרה של צמחים נפוצים וקלים ושקל לזהות. אינני מחפש כללים אלה דוגמאות יום יומיות. האם יש אבדל בין המנהגים של האשכנזים ושל הספרדים לגבי ברכה זו? אם כן בבקשה תנו לי רשימה המתאימה למנהגי האשכנזים יישר כח
תשובה: א. על אלה שהקלח רך. ב. נענע, נרקיס, אזוב(זעתר). ג. לא.